Ficsor Dorka: Itt leszek

Az erdő csendes, szép és varázslatos, mint mindig. Csak egy-egy dió esik le, halk neszével megtörve a varázst. A mókusok szaladgálnak a fákon, átfutnak az úton, a vaddisznók csörtetnek az avarban, minden nyugodt. Ez a rengeteg számomra nem csupán fák sokasága, nem csak egy zöld folt a térképen. Számomra a pagony egy elvarázsolt titokzatos hely, amely teli van csodával, és rabul ejt mindenkit, aki egy kicsit is jobban elmélyed benne. Ez a béke szigete.

Az erdőt érezni kell. Nem elég csak látni, hallani. Ahogy becsukom a szemem, és figyelek az erdő apró neszeire, érzem a természet minden rezdülését: A felszínen járó apró teremtmények halk szaladgálását, a nagyobb állatok suhanását, ahogy a falevelek zörejével nem törődve űzik a kisebbet, akik a túlélésért futnak. Érzem a szelet, amely megsusogtatja a lombkoronát körülöttem, és cirógatja lágyan az arcomat. A vöröslő falevelek között áttör a napsugár, gyönyörű kilátás nyílik a tájra.

Itt ülök az erdőben, melybe már oly régen beleszerettem. Milliónyi emlék tör rám, amelyeket itt éltem át, a boldog, gondtalan gyermekkorban. Kiskoromban szépen lassan felfedeztem a vadon apró csodáit. A tavaszt, ahogyan a környezet felébred, a virágok kinyílnak, a fák levelei között felfedezhető pár virág is... Álmodozásomból egy távoli kutya ugatása ébreszt fel. Tekintetem a sűrűt kutatja. Csak úgy kavarognak a gondolatok a fejemben. Ez az erdő egykor gyerekzsivajtól volt hangos. Azok a gyönyörű emlékek! Mindig sok „harci” sérüléssel tértünk vissza bátyámmal a nagyszüleinkhez, egy-egy bújócska-fogócska után. Mama csóválta a fejét, hogy miért nem vigyázunk magunkra jobban, de soha nem tettük, mert nekünk megérte, ha cserébe a mi csapatunk nyert. Egyszer a bátyámat megkergette egy róka. Utána órákig nem mertünk visszamenni az erdőbe, de aztán a vágyunk legyőzte a félelmünket. Sokszor találtunk madárfészkeket, amiket figyelemmel kísértünk, majd megnéztük az apró fiókákat. A madarakat hangjuk alapján felismertük, mindig verdenyezve mondtuk a madár fajtáját, miután halottunk egy füttyszót.

A messzeségben eldördül egy vadász puskája, melyről újabb emlékek törnek rám. Amikor már teljesen kifutottuk magunkat, elmentünk egy közeli rétre, a galambkilövőre. Itt néha lőttek vadászok. Narancssárga színű, agyag, tányér alakú töltényeket lőttek ki. Mindigazon versenyeztünk, hogy ki talál több épségben maradt lőszert. Egy ilyen alkalommal Mama is velünk jött és elmesélte, hogyan ismerkedett meg Papával. Soha nem fogom ezt elfelejteni.

Tekintetem az erdőre siklik. Tavasszal minden újra ébred és megannyi színben pompázik a sok fa és cserje, a levegőben virágillat érződik. Életre kel az erdő, minden lakója vidáman adja tudtomra hollétüket, boldogságukat. Megrezdül egy-egy ág mellettem, ahogy a madarak felszállnak, hogy szabadon repüljenek, a mókusok fogócskáznak egy közeli fán, a vaddisznó vidáman törtet az avarban. Ez az erdő minden mozzanatával ámulatba tud ejteni. Messze őzeket látok, ahogy végig ugrálnak a tavaszi napsütésben a zöld, virágokkal teli réten.

Ezzel lezárul a gyermekkorom egyik szimbóluma. Soha többé nem térhetek vissza ide. Én sajnos már máshol fogok ébredni reggelente. Többé nem tudok itt felkelni korán, hogy megnézzem a napfelkeltét. Nem tudok majd este üldögélni a holdfényben. Nem fogok tudni itt gondolkodni, elmélkedni. Nem lesz egy ilyen magányos, varázslatos helyem. Számomra csak az emlékek maradnak. Azonban itt leszek az összes zöld cserjében, az összes virágzó fában, az összes nyíló virágban.

Itt leszek.